b"\n_START_ARTICLE_\nLa Galera\n_START_SECTION_\nHist\xc3\xb2ria\n_START_PARAGRAPH_\nSegons Albert Curto i Homedes, director de l'Arxiu Comarcal del Baix Ebre, sabem per la documentaci\xc3\xb3 que el 1303 ja devia existir, si m\xc3\xa9s no, una agrupaci\xc3\xb3 de poblaci\xc3\xb3 incipient. De fet la torre medieval de la Galera, avui esgl\xc3\xa9sia parroquial, \xc3\xa9s d'aquesta \xc3\xa8poca. Per la sent\xc3\xa8ncia d'un plet entre els pobladors de Godall i el seu senyor, Ramon de Centelles, coneixem que els godallencs de l'\xc3\xa8poca van protagonitzar un gran \xc3\xa8xode cap a la plana, cap al barranc de la Galera, sembla que perqu\xc3\xa8 les condicions eren m\xc3\xa9s favorables a la Galera, cosa que pot suposar l'exist\xc3\xa8ncia d'una carta de poblament. En general, les condicions per viure eren millors en poblacions de jurisdicci\xc3\xb3 reial, com la Galera, que en poblacions senyorials, el cas de Godall, en qu\xc3\xa8 el poder del senyor era m\xc3\xa9s dur per als s\xc3\xbabdits._NEWLINE_Per aquesta ra\xc3\xb3, a partir de la independitzaci\xc3\xb3 de Godall, el poblament de la Galera (que en aquell moment depenia de la Vegueria de Tortosa, i per tant del Rei) provocava l'atracci\xc3\xb3 de les poblacions ve\xc3\xafnes, especialment de Godall. Per\xc3\xb2, la sent\xc3\xa8ncia de 1303, del jutge de la Cort, va aturar els ve\xc3\xafns de Godall i els va obligar a mantenir el jurament de fidelitat al senyor de Centelles, jurament que exigia als vassalls quedar-se sota la seua jurisdicci\xc3\xb3. Les primeres not\xc3\xadcies documentals sobre la vila s\xc3\xb3n de 1320, any en qu\xc3\xa8 el rei Jaume el Just d'Arag\xc3\xb3 va concedir la Carta Pobla al lloc conegut com a Pobla de la Galera. Amb tot i aix\xc3\xb2, pareix que la poblaci\xc3\xb3 ja havia comen\xc3\xa7at a establir-se al lloc des del 1303. _NEWLINE_El 1983 hi mor\xc3\xad Isidre Nadal Baqu\xc3\xa9s, Llum de la Selva, i hi fou enterrat.\n_START_SECTION_\nCultura\n_START_PARAGRAPH_\nL'edifici m\xc3\xa9s destacat \xc3\xa9s el de la torre medieval de la Galera. Es va construir el 1340 com a torre de guaita i la seva construcci\xc3\xb3 va ser sufragada per la Vila de Tortosa. Es tracta d'un edifici de planta rectangular i amb una altura considerable. El 1684 se'n va reformar l'interior per convertir-la en l'esgl\xc3\xa9sia parroquial, dedicada a Sant Lloren\xc3\xa7. Les obres de reforma del temple van quedar en suspens durant la Guerra de Successi\xc3\xb3, per\xc3\xadode durant el qual va servir com a caserna militar. La benedicci\xc3\xb3 de la nova esgl\xc3\xa9sia va tenir lloc el 15 d'agost de 1711._NEWLINE_Des del segle XVII, es van instal\xc2\xb7lar a la Galera mestres terrissers gr\xc3\xa0cies als quals aquest ofici s'ha convertit en una tradici\xc3\xb3 a la localitat. En l'actualitat, nom\xc3\xa9s queda un cantirer en actiu a la Galera i al Montsi\xc3\xa0, Joan Cortiella Garcia, descendent d'una de les nissagues de terrissaires locals. Podreu visitar el seu obrador, veure-hi demostracions al torn i comprar peces tradicionals de terrissa galerenca a la Terrissa Cortiella. El poble compta amb el Museu Terracota, Centre d'Interpretaci\xc3\xb3 de la Terrissa de la Galera, en el qual s'explica tot el proc\xc3\xa9s tradicional per a l'elaboraci\xc3\xb3 de les peces de terra cuita, la hist\xc3\xb2ria dels cantirers galerencs, les diferents tipologies de peces de la terrissa galerenca, etc. Hi ha tamb\xc3\xa9 una sala d'exposicions temporals on cada mes o dos mesos es pot veure mostres de pintura, fotografia, escultura, cer\xc3\xa0mica, etc.. Al voltant de l'1 de maig se celebra la Fira Internacional de la Cer\xc3\xa0mica i la Terrissa de la Galera, que coorganitzen l'Ajuntament de la Galera i l'Associaci\xc3\xb3 Cultural Galerenca Lo Cadub. Tamb\xc3\xa9 hi ha el Premi Biennal de Terrissa i Cer\xc3\xa0mica Vila de la Galera, que convoca l'Ajuntament de la Galera gr\xc3\xa0cies al patrocini de l'empresa DACAME, amb seu al terme municipal.\n_START_SECTION_\nFestes i cultura\n_START_PARAGRAPH_\n- Fesolada Popular (19 de mar\xc3\xa7)._NEWLINE_- Festes Majors: se celebren la setmana del 10 d'agost en honor de de Sant Lloren\xc3\xa7._NEWLINE_- Setmana Cultural: darrera setmana de setembre._NEWLINE_- Fira Internacional de la Cer\xc3\xa0mica i la Terrissa, que se celebra al voltant de l'1 de maig.\n_START_SECTION_\nEconomia\n_START_PARAGRAPH_\nLes principals activitats econ\xc3\xb2miques s\xc3\xb3n l'agricultura i la ramaderia. Tamb\xc3\xa9, a l'apartat de serveis, hi ha establiments de restauraci\xc3\xb3. Al voltant del m\xc3\xb3n de l'oli, hi ha la Cooperativa Agr\xc3\xadcola de la Galera i el Mol\xc3\xad de la Creu, que envasen i comercialitzen oli de les classes farga, sevillenca i morruda. Se'n pot comprar a l'Agrobotiga, al Mol\xc3\xad de la Creu Porta Ferr\xc3\xa9 c.b. i a la botiga del Museu Terracota. Destaca el cultiu d'oliveres seguit del de garrofers, presseguers, mandariners i ametllers."